Tħaddem b’suċċess proġett pilota fejn tabib ta t-testimonjanza tiegħu f’kawża mill-isptar stess, bis-saħħa ta’ faċilità ta’ videoconferencing mingħajr il-ħtieġa li fiżikament jitlaq il-post tax-xogħol tiegħu u jmur fil-bini tal-Qorti. Dan il-proġett pilota nbeda fil-Qorti ta’ Għawdex fejn wara ħidma bejn il-Ministeru ta’ Għawdex u l-Ministeru għall-Ġustizzja, Kultura u Gvern Lokali tfasslet l-istruttura tal-informatika meħtieġa sabiex t-tobba li jaħdmu fl-Isptar Ġenerali ta’ Għawdex ikunu jistgħu jixhdu u jagħtu x-xhieda tagħhom mill-post tax-xogħol.  Hekk kif tiġi pperfezzjonata s-sistema din se tibda titħaddem ukoll f’Malta. Din is-sistema l-ġdida twassal mhux biss biex it-tobba ma jitilfux ħin prezzjuż fil-bini tal-Qorti – liema ħin hu misruq mill-pazjenti tagħhom – imma tnaqqas il-burokrazija u żżid l-effiċjenza.